নিয়ম ভেঙে নাইট শিবিরে যোগ অভিষেক নায়ারের?

ওয়েব ডেস্ক: ভারতীয় দলের ব্যাটিং কোচের পদ থেকে বরখাস্ত হওয়ার প্রায় সঙ্গে সঙ্গেই কলকাতা নাইট রাইডার্সে (KKR) যোগ দিয়েছেন অভিষেক নায়ার (Abhishek Nayar)। নায়ারের প্রত্যাবর্তনে অজিঙ্ক্য রাহানেরা (Ajinkya Rahane) নিশ্চয়ই খুশি। কিন্তু একটা সমস্যা রয়েছে। প্রশ্ন উঠছে, নায়ার এবং কেকেআর কি বিসিসিআইয়ের (BCCI) নিয়ম ভাঙলেন?

কেকেআর-এর তরফে প্রাক্তন ভারতীয় ক্রিকেটারকে চাকরিতে বহাল করার কোনও পোস্ট করা হয়নি। ভারতীয় ক্রিকেট বোর্ডও এ নিয়ে কোনও আনুষ্ঠানিক বিবৃতি দেয়নি। সোমবার ইডেন গার্ডেন্সে লখনউ সুপার জায়ান্টসের বিরুদ্ধ রাহানেদের খেলা। তার আগে নায়ারকে নিয়ে এমন ইঙ্গিত দিয়েছেন দলের মিস্ট্রি স্পিনার বরুণ চক্রবর্তী (Varun Chakravarty)।

আরও পড়ুন: কেরালার বিরুদ্ধে আজ ইস্টবেঙ্গলের সুপার কাপ অভিযান

কিন্তু বিসিসিআই-এর নিয়ম বলে, বোর্ড এবং ভারতীয় দলের কোনও পদে থাকলে কিছুদিনের জন্য কুলিং অফ পিরিয়ড (Cooling Off Period) মেনে চলতে হয়। কিন্তু নায়ার তা মানেননি। এই বিতর্ক নিয়ে বিসিসিআই-এর সচিব দেবজিত সাইকিয়া বলেন, “আগামী এক-দু’দিনের মধ্যে পরিষ্কার ছবি এবং বিশদ জানাতে পারব।”

গত মরসুমে মেন্টর গৌতম গম্ভীরের সঙ্গে নাইটদের ব্যাটিং কোচ ছিলেন নায়ার। গম্ভীর ভারতের হেড কোচ পদে বসার কিছুদিন পর ডেপুটিকে বহাল করেন। সম্ভবত টেস্ট ক্রিকেটে ভারতের হতাশাজনক ব্যাটিং পারফরম্যান্সের কারণে আচমকা নায়ারকে ছাঁটাই করা হয়েছে। তবে নাইট শিবিরে তাঁর যথেষ্ট সম্মান রয়েছে। কোচ চন্দ্রকান্ত পণ্ডিত এবং অধিনায়ক রাহানে নায়ারকে পেয়ে আনন্দিত হবেন তাতে কোনও সন্দেহ নেই।