IPL-এ কত নম্বরে ব্যাটিং করবেন গ্রিন? জানিয়ে দিলেন KKR কোচ

ওয়েব ডেস্ক: আইপিএল-এর আসন্ন মরসুমে (IPL 2026) সকলের নজর থাকবে ক্যামেরন গ্রিনের (Cameron Green) দিকেই। কারণ তিনিই মিনি-নিলামে এবার সর্বোচ্চ দর পেয়ে নাইট শিবিরে যোগ দিচ্ছেন। এই অস্ট্রেলিয়ান অলরাউন্ডারকে ২৫.২০ কোটি টাকায় দলে নিয়েছে কলকাতা নাইট রাইডার্স (Kolkata Knight Riders)। কিন্তু গ্রিনকে কিনতে কেন বিপুল পরিমাণ টাকা খরচ করল কিং খানের ফ্র্যাঞ্চাইজি? এবার নাইট শিবিরের এই সিদ্ধান্তের কারণ স্পষ্টভাবে জানিয়ে দিলেন দলের প্রধান কোচ অভিষেক নায়ার (Abhishek Nayar)।

সম্প্রতি ‘টাটা আইপিএল অকশন রিভিউ’-তে নাইট-গুরু অভিষেক নায়ার বলেন, আন্দ্রে রাসেল অবসর নেওয়ার পর ফ্র্যাঞ্চাইজির ভবিষ্যৎ এগিয়ে নিয়ে যাওয়ার জন্য একজন ভালো ক্রিকেটারের প্রয়োজন ছিল। আর সেক্ষেত্রে মিনি-নিলামে কেকেআরের সামনে ক্যামেরন গ্রিন ছাড়া আর কোনও ভালো বিকল্প ছিল না। তাই এই অজি তারকাকে দলে নিতে হিসেবনিকেশ করেনি কেকেআর।

আরও পড়ুন: ফের হারল ইংরেজরা! মাত্র ১১ দিনেই অ্যাসেজ জিতে নিল অস্ট্রেলিয়া

নায়ারের কথায়, “আন্দ্রে রাসেল চলে যাওয়ার পর আমাদের এমন একজন দরকার ছিল, যে ফ্র্যাঞ্চাইজিকে এগিয়ে নিয়ে যেতে পারবে। তাই আমরা ঠিক করেছিলাম, ক্যামেরন গ্রিনকেই চাই।” তিনি আরও জানিয়েছেন যে, গ্রিনকে মূলত টপ-অর্ডার ব্যাটার হিসেবেই ভাবা হচ্ছে। দলের পরিকল্পনায় তিনি তিন নম্বরে ব্যাট করবেন বলে জানিয়েছেন নায়ার। কোচের আত্মবিশ্বাস, গ্রিন এক মরসুমে ৫০০-র বেশি রান করতে পারেন।

উলেখ্য, আন্তর্জাতিক টি-২০ ক্রিকেটে তিনি ২১ ম্যাচে ৩২.৫৬ গড় এবং ১৬০-এর বেশি স্ট্রাইক রেটে ৫২১ রান করেছেন। পাশাপাশি তিনি নিয়েছেন ১২টি উইকেটও। আইপিএলে মুম্বই ইন্ডিয়ান্স ও রয়্যাল চ্যালেঞ্জার্স বেঙ্গালুরুর হয়ে তিনি মোট ২৯ ম্যাচে ৭০৭ রান করেছেন। ২০২৩ সালে মুম্বইয়ের হয়ে অভিষেক মরশুমেই তাঁর ব্যাট থেকে এসেছিল ৪৫২ রান।